b'\n_START_ARTICLE_\nStradanje\n_START_PARAGRAPH_\nStradanje je dolgotrajno premajhno ali povsem odsotno u\xc5\xbeivanje hrane in je skrajna oblika nedohranjenosti. Telo se zaradi pomanjkanja vitaminov, mineralov, hranil in energije ne more normalno razvijati in opravljati normalnih funkcij. Stradanje \xc4\x8dez \xc4\x8das povzro\xc4\x8di trajne po\xc5\xa1kodbe organov in lahko vodi v smrt._NEWLINE_Po podatkih Svetovne zdravstvene organizacije umre za posledicami stradanja vsak dan ve\xc4\x8d kot 25.000 ljudi in ve\xc4\x8d kot 800 milijonov svetovnega prebivalstva je kroni\xc4\x8dno nedohranjenega. Povpre\xc4\x8dno umre na svetu zaradi stradanja vsakih pet sekund en otrok.\n_START_SECTION_\nSimptomi\n_START_PARAGRAPH_\nStradanje povzro\xc4\x8di izgubo telesne ma\xc5\xa1\xc4\x8dobe in mi\xc5\xa1i\xc4\x8dja; \xc4\x8dloveku lastna tkiva se namre\xc4\x8d med stradanjem porabljajo za pridobivanje energije in posledi\xc4\x8dno ohranjanje delovanja vitalnih organskih sistemov (\xc5\xbeiv\xc4\x8devje, srce). Katabolni procesi (procesi razgradnje) se pri\xc4\x8dnejo \xc5\xa1ele takrat, ko ni nobenega vnosa uporabnih hranil v telo._NEWLINE_Med stradanjem se na\xc4\x8deloma pojavi pomanjkanje vitaminov, ki se ka\xc5\xbee kot anemija, beriberi, pelagra, skorbut ... Vse te bolezni povzro\xc4\x8dajo drisko, edeme, izpu\xc5\xa1\xc4\x8daje in sr\xc4\x8dno popu\xc5\xa1\xc4\x8danje. Posameznik je razdra\xc5\xbeljiv, utrujen, zaspan.\n_START_SECTION_\nZdravljenje\n_START_PARAGRAPH_\nSestradanost obi\xc4\x8dajno zdravimo s postopnim ve\xc4\x8danjem dnevnega vnosa hrane do koli\xc4\x8dine, ko ni ve\xc4\x8d nobenih znakov pomanjkanja hranil (dnevni vnos okoli 5000 kalorij).'